Fauci: Sljedeći val AIDS-a zahvaća istočnoeuropske zemlje (17/7/04) - 2004-07-16
Da je na udaru i Hrvatska dokazuje i vijest da su dva pacijenta s Rebra zaražena HIV-om putem transfuzije
Potrebno je trenutno poduzeti korake za sprečavanje epidemije AIDS-a na Balkanu, rečeno je u svojedobnoj studiji Svjetske banke, koja se posebice bavila stanjem u Hrvatskoj, Bugarskoj i Rumunjskoj. Najnovije stanje epidemiologije AIDS-a, kao i napredak koji svjetska medicinska zajednica ostvaruje u borbi protiv te bolesti, bile su teme razgovora s jednim od vodećih američkih stručnjaka za AIDS, dr. Anthonyjem Faucijem, upraviteljem Nacionalnog instituta za alergije i zarazne bolesti. "Slijedeći val će gotovo sigurno zahvatiti azijske i istočnoeuropske zemlje. Posebice zabrinjava problem u Aziji, gdje zemlje poput Kine i Indije imaju ogroman broj stanovnika pa čak i malo povećanje u stopi obolijevanja, recimo s jedan na 2 posto, u tim zemljama znači milijune ljudi," rekao je. Kako ističe studija Svjetske banke, Hrvatska se nalazi na putu novog epidemijskog vala, u regiji u kojoj je stopa zaraze i obolijevanja trenutno najviša u svijetu. Tijekom 2002. godine, na području Europe i Središnje Azije, zabilježeno je 250 tisuća novih slučajeva zaraze, čime je broj stanovnika tih regija, koji živi s HIV-om, odnosno AIDS-om, porastao na milijun i 200 tisuća. S druge strane, upravo u tim područjima najlakše bi se mogao očitovati napredak koji je svjetska znanstveno-medicinska zajednica postigla u borbi protiv te bolesti. O kakvom se napretku radi, pitamo dr. Faucija. "Na medicinskom planu, dva su aspekta napretka. Sociološki aspekt se očituje u činjenici da sada, u 2004. godini, konačno imamo mogućnost doprijeti lijekovima do određenih sredina - posebice u zemljama u razvoju - gdje je to prije samo par godina još bilo nemoguće, što zbog cijena lijekova, a što zbog infrastrukture, koja u pojedinim zemljama nije omogućavala distribuciju lijekova. Sada, međutim, čitav niz programa - uključujući i onaj predsjednika Busha, vrijedan 15 milijardi dolara - ulijeva novce u Globalni fond za borbu protiv AIDS-a, što je rezultiralo liječenjem velikog broja oboljelih do kojih se ranije nije moglo doprijeti. Znanstveno gledano, tu su bolji lijekovi, koji se uzimaju manje puta na dan, koji su potencijalno manje toksični. Upravo u posljednjih godinu i pol smo testirali - i sada je odobren za uporabu - lijek T20, koji spriječava fuziju virusa sa stanicom," objašnjava ovaj stručnjak. No, borba protiv virusa HIV drugačija je od bilo koje ranije. Taj virus odlikuje se osobinama koje ga čine vrlo nepodložnim uspješnom cijepljenju. S jedne strane, tu je i sposobnost virusa da mutira u vrlo kratko vrijeme, ali, s druge strane, i ljudski organizam se s njime nosi mnogo manje uspješno nego s ranijim epidemiološkim izazovima. "Upravo bode oči činjenica da od desetaka milijuna ljudi koji su se do sada zarazili virusom HIV, ne postoji niti jedan dokumentirani slučaj da je netko - s razvijenom zarazom - uspio spontano iskorijeniti virus iz svog tijela. Praktički u svakom drugom slučaju to se dogodilo. Recimo, kod velikih boginja, od 15 do 30 posto oboljelih je umrlo, što znači da je 70 do 85 posto ljudi uspjelo potpuno eliminirati virus iz svog organizma. Ista je stvar s poliomijelitisom, s ospicama. Upravo zato imamo vrlo dobra cjepiva protiv boginja i protiv polija. U slučaju AIDS-a, naš se organizam vrlo loše nosi s virusom HIV, te moramo otkriti načine kako da prevladamo te fiziološke prepreke. Kada nam to uspije, bit ćemo znatno bliži cjepivu," kaže. Ali, dodaje dr. Fauci, to je vrlo težak put, pun prepreka. Uspjesi dolaze, kako ističe, samo kao rezultat ogromne upornosti, velikih uloženih sredstava, te predanosti čelništva u zemljama posebno pogođenima tom bolešću, kao i partnerstvom između razvijenog svijeta i zemalja u razvoju, kojima treba pomoći.